b'\n_START_ARTICLE_\nMo\xc5\xbeje v \xc4\x8drnem (film)\n_START_SECTION_\nZgodba\n_START_PARAGRAPH_\nMo\xc5\xbeje v \xc4\x8drnem (MIB) so skrivna organizacija z bazo na Manhattanu v New Yorku, ki nadzoruje okrog 1500 nezemljanov, ki \xc5\xbeivijo na Zemlji, ve\xc4\x8dina v New Yorku ali okolici. Pri tem uporabljajo napredno nezemeljsko tehnologijo, npr. napravo za izbris spomina, s pomo\xc4\x8djo katere prikrivajo njihov obstoj navadnim ljudem. Nekega dne agent K (Tomy Lee Jones) in njegov partner D (Richard Hamilton) prestre\xc5\xbeeta kombi, poln nezemeljskih beguncev. Voznik, zakamufliran v \xc4\x8dloveka, napade obmejno patruljo, ki se znajde v bli\xc5\xbeini, zato ga morata eliminirati in izbrisati spomin policistov. Po akciji agent D prizna, da se po\xc4\x8duti prestarega za to delo, zato K uporabi napravo \xc5\xa1e na njemu._NEWLINE_Medtem James Darrell Edwards III (Will Smith), newyor\xc5\xa1ki policist, zasleduje ube\xc5\xbenika po strehah mesta. Ko ga ujame, ga ta preseneti z nenavadno pu\xc5\xa1ko in pome\xc5\xbeikne z drugim parom vek, kar ga razkrije kot nezemljana. Agent K ga na postaji izpra\xc5\xa1a o incidentu in ga odpelje do skrivne prodajalne z nezemeljskim oro\xc5\xbejem, zamaskirane kot zastavljalnica v sredi\xc5\xa1\xc4\x8du New Yorka (lastnik je seveda nezemljan), kjer potrdita izvor oro\xc5\xbeja. Nato mu pobri\xc5\xa1e spomin na nedavne dogodke, pusti pa mu posetnico MIB. Edwards nekaj dni kasneje odide do sede\xc5\xbea organizacije, kjer se pomeri z ve\xc4\x8d drugimi kandidati za rekrute. K, na katerega je naredil vtis, mu ponudi polo\xc5\xbeaj agenta, kar Edwards sprejme, nakar mu MIB izbri\xc5\xa1e identiteto. Odtlej je znan samo kot agent J._NEWLINE_Prva naloga novih partnerjev je raziskati, zakaj nezemljani mno\xc5\xbei\xc4\x8dno zapu\xc5\xa1\xc4\x8dajo planet. Naletita na primer farmerja Edgarja, ki se \xc4\x8dudno vede odkar je na njegovi posesti strmoglavil NLP. Izka\xc5\xbee se, da ga je ubil predstavnik rase \xc2\xbb\xc5\xbeu\xc5\xbekov\xc2\xab, agresivnih, \xc5\xa1\xc4\x8durkom podobnih bitij, in se zamaskiral v njegovo ko\xc5\xbeo. Sledita mu v Brooklyn, kjer pod identiteto Rosenberga, lastnika draguljarne \xc5\xbeivi princ Arkvilijcev, s katerimi so \xc5\xbeu\xc5\xbeki v vojni. Preden ga ujameta, smrtno rani princa in izgine. Umirajo\xc4\x8di princ z zadnjimi mo\xc4\x8dmi pove J-ju, da je \xc2\xbbgalaksija na Orionovem pasu\xc2\xab._NEWLINE_Sprva mislijo, da je govoril o ozvezdju, vendar jim informant razlo\xc5\xbei, da gre za izredno mo\xc4\x8dan vir energije, spravljen v majhnem dragulju. \xc5\xbdu\xc5\xbeek medtem ugotovi, da se nahaja na ovratnici Rosenbergovega ma\xc4\x8dka Oriona, ki je trenutno v skrbni\xc5\xa1tvu mrli\xc5\xa1ke oglednice dr. Laurel Weaver (Linda Fiorentino), ki je prevzela Rosenbergovo truplo. Ravno ko K in J prispeta do mrtva\xc5\xa1nice, \xc5\xbeu\xc5\xbeek zgrabi Weaverjevo in dragulj. Arkvilijci takrat po\xc5\xa1ljejo MIB ultimat, galaksija mora biti na varnem v roku ene ure, sicer bodo uni\xc4\x8dili Zemljo._NEWLINE_\xc5\xbdu\xc5\xbeek se nato nameni odleteti z enim od plovil, skritih v paviljonu v brooklyjnskem parku Flushing Meadows. Agenta sta mu za petami in sestrelita prvi lete\xc4\x8di kro\xc5\xbenik, s katerim je \xc5\xbee vzletel, nakar \xc5\xbeu\xc5\xbeek odvr\xc5\xbee kamufla\xc5\xbeo, se soo\xc4\x8di z njima in jima pogoltne oro\xc5\xbeje. K nato naro\xc4\x8di J-ju naj ga zamoti in se pusti pogoltniti sam. J ga zamoti z me\xc4\x8dkanjem \xc5\xa1\xc4\x8durkov (\xc2\xbbsorodnikov\xc2\xab) iz bli\xc5\xbenjega smetnjaka, kar da K-ju dovolj \xc4\x8dasa, da najde svoje oro\xc5\xbeje v \xc5\xbeu\xc5\xbekovem prebavilu in ga razstreli od znotraj. Medtem ko prekrita s sluzjo lovita sapo, ju \xc5\xa1e ne povsem mrtvi \xc5\xbeu\xc5\xbeek znova napade, a ga pokon\xc4\x8da prisebna Weaverjeva. Po vrnitvi v \xc5\xa1tab K pojasni J-ju, da ga je treniral, vendar ne kot partnerja, temve\xc4\x8d kot zamenjavo, saj se tudi sam po\xc4\x8duti prestarega za to delo. Po slovesu mu J izbri\xc5\xa1e spomin na vse obdobje pri organizaciji. Prizor nekaj dni kasneje poka\xc5\xbee, da se je Weaverjeva prav tako pridru\xc5\xbeila MIB, kot J-jeva partnerka, agentka L.\n_START_SECTION_\nProdukcija\n_START_PARAGRAPH_\nBarry Sonnenfeld je bil prva izbira producentov Walterja Parksa in Laurie MacDonald, vendar je bil takrat zaposlen s snemanjem filma Get Shorty, zato so projekt prelo\xc5\xbeili. Prva razli\xc4\x8dica scenarija Eda Solomona se je natan\xc4\x8dno dr\xc5\xbeala zgodbe stripovskega izvirnika, kar so med snemanjem nekoliko spremenili da so ohranili akcijski tempo. Kon\xc4\x8dna zgodba se skoraj v celoti dogaja v New Yorku, namesto na lokacijah \xc5\xa1irom ZDA._NEWLINE_Filmsko glasbo v svoji zna\xc4\x8dilni kombinaciji orkestralne in elektronske kompozicije je ustvaril Danny Elfman. Will Smith je napisal hip-hop skladbo\xc2\xa0\xc2\xbbMen in Black\xc2\xab, ki se vrti v zaklju\xc4\x8dni \xc5\xa1pici in je kasneje do\xc5\xbeivela uspeh v obliki singla - ta se je med drugim uvrstil na vrh britanske lestvice singlov in prinesel Smithu grammyja za najbolj\xc5\xa1i solo rap nastop.\n_START_SECTION_\nOdziv\n_START_PARAGRAPH_\nFilm je bil uspe\xc5\xa1en med gledalci in je s predvajanjem v kinodvoranah po svetu prinesel 589 milijonov USD prihodkov, od tega 250 milijonov v ZDA. S 100.000 obiskovalci kinematografov je tudi eden bolj gledanih filmov v Sloveniji. Kritiki so ga ozna\xc4\x8dili za zelo gledljiv poletni \xc2\xbbblockbuster\xc2\xab, predvsem na ra\xc4\x8dun domiselnega scenarija, spektakularne scenografije in karizmati\xc4\x8dne igre glavnih igralcev._NEWLINE_Nominiran je bil za oskarja in zlati globus za najbolj\xc5\xa1i film v kategoriji mjuziklov in komedij, prejel pa je oskarja za makeup.'